בית החולים סנט ג'וזף

בית החולים סנט ג'וזף (בצרפתית: Saint Joseph Hospital) הוא בית חולים בירושלים, שהוקם בשנת 1956 ביוזמת מסדר האחיות סן ז'וזף, כתחליף לבית החולים הצרפתי סן לואי שנותר בצידה הישראלי של ירושלים המחולקת. היסטוריה מסדר האחיות סנט ז'וזף של ההתגלות הקים ב-1851 את בית החולים סן לואי סמוך לחומת העיר העתיקה. לאחר הסכמי שביתת הנשק בתום מלחמת העצמאות נקבע קו הגבול בין ישראל לירדן סמוך לבית החולים, הוא נותר בצדו הישראלי קרוב לקו העירוני, ונמנעה הגישה אליו לתושבי העיר העתיקה ומזרח ירושלים. לכן הוחלט להקים בית חולים חדש במזרח העיר בשכונת שייח' ג'ראח. הקמת בית החולים החלה בשנת 1954 והבנייה הושלמה בשנת 1956.. חלק מתקציב בית החולים מומן מתרומה שנתית של ממשלת ארצות הברית, אך בספטמבר 2018 החליט נשיא ארצות הברית דונלד טראמפ לקצץ יותר מ-20 מיליון דולר מהתמיכה האמריקאית שניתנה לבתי החולים הערבים במזרח ירושלים, כולל סנט ג'וזף. כן תורמים לבית החולים איחוד האמירויות הערביות, עומאן, הוותיקן, וארגוני צדקה בצרפת. משבר הקורונה במהלך מגפת הקורונה בית החולים סנט ג'וזף היה הראשון במזרח ירושלים שפתח מחלקת קורונה. כמחווה של רצון טוב, בערב יום העצמאות ב-28 באפריל 2020, פנה ראש העירייה משה ליאון לחיל האוויר וביקש לשנות את המסלול של מטס חיל האוויר כאקט הצדעה לאנשי הרפואה, כך שיחלוף גם מעל סנט ג'וזף בנוסף לבתי החולים הדסה ושערי צדק. בשיא המגפה, בינואר 2021, היה בית החולים סנט ג'וזף בית חולים העיקרי בו טופלו חולים ממזרח ירושלים. הלוויית שירין אבו עאקלה ב-13 במאי 2022, יצאה מבית החולים הלווייתה של שירין אבו עאקלה, עיתונאית ערבייה פלסטינית שעבדה ברשת אל-ג'זירה, ונהרגה מירי בעת שסיקרה עם צוות החדשות שלה עימות בין פלסטינים חמושים לכוחות צה"ל במחנה הפליטים ג'נין. משטרת ישראל התעמתה עם המלווים ושוטרים תקפו את נושאי הארון באלות ורימוני הלם, תקרית שזכתה לגינוי נרחב ברחבי העולם. שירותי הרפואה בבית החולים בבית החולים 73 מיטות, שלושה חדרי ניתוח, מחלקת רדיולוגיה, אולטרה סאונד, יחידה לטיפול נמרץ, מחלקת כירורגיה כללית, מחלקה נוירולוגית, מחלקה אורולוגית, מחלקת רפואת אף אוזן גרון, מחלקה גניקולוגית ומחלקת לב וכלי דם. בית מרקחת ומעבדה הפועלת 24 שעות ביממה. בית החולים מציע גם שירותים שונים במסגרת הקהילה. חדר הלידה של בית החולים דוגל בלידה טבעית, לרבות לידה במים. מיקום ומבנה בית החולים בית החולים ממקום בחלקה הצפוני של שכונת שייח ג'ראח, במתחם הנמצא בין הרחובות דרך שכם, ראע'ב נשאשיבי וקלרמון גנו. אזור זה יועד למתחם של מוסדות ציבור ובתי חולים, על פי תוכנית בניין עיר לירושלים שהכין האדריכל הבריטי הנרי קנדל, בשנת 1944. בצדו השני של רחוב נשאשיבי הוקם בית החולים סנט ג'ון, ומצדו השני של רחוב קלרמון גנו הקימה ממשלת ירדן בית חולים ממשלתי. לאחר מלחמת ששת הימים החליטה ממשלת ישראל להפקיע את רוב המתחם והקימה בו את קריית הממשלה - מזרח ירושלים. בית החולים הממשלתי הירדני הועבר לרשות משטרת ישראל והפך לחלק ממתחם המטה הארצי. מגרש ריק צמוד לבית החולים, בפינת הרחובות קלרמון גנו ודרך שכם, שיועד במקור להרחבת מבנה בית החולים סנט ג'וזף, נמסר בשנת 1997 לתנועת ההתיישבות אמנה. לאחר מאבק משפטי ממושך שנכשל נגד ההפקעה, חנכה "אמנה" במגרש בניין משרדים המשמש כמטה שלה. קישורים חיצוניים בית החולים סנט ג'וזף, ברשת החברתית פייסבוק מירב דוסטר, הישראלית שילדה בבית חולים פלסטיני, באתר מאקו, 16 באפריל 2018 יוסי אלי, יולדות חרדיות לצד פצועי עזה: ביה"ח הפלסטיני שמסקרן יהודים, באתר חדשות 13 (לשעבר ערוץ עשר), 15 במאי 2018 הערות שוליים